รองวิษณุย้ำกวดขันงานสื่อสารภาครัฐ รายงานผลถึงครม.ทุก 3 เดือน
วันที่ 5 กันยายน 2565 ที่ห้องแกรนด์เอบี โรงแรมมิราเคิล แกรนด์ คอนเวนชั่น กรุงเทพฯ นายวิษณุ เครืองาม รองนายกรัฐมนตรีและประธานคณะกรรมการประชาสัมพันธ์แห่งชาติ พร้อมด้วย พล.ท.สรรเสริญ แก้วกำเนิด อธิบดีกรมประชาสัมพันธ์ เปิดกิจกรรม “สื่อสารงานรัฐ ชัดด้วย ID IA IR”โดยมีผู้เข้าร่วมกิจกรรมกว่า 300 คน ประกอบด้วย ปลัดกระทรวง โฆษกกระทรวง หัวหน้าส่วนราชการ และผู้บริหารกรมประชาสัมพันธ์ เพื่อทำความเข้าใจกระบวนการสื่อสารชี้แจงประเด็นต่างๆ ของหน่วยงานรัฐ ให้สร้างความรับรู้ความเข้าใจที่ถูกต้องแก่ประชาชนอย่างทันเวลาโดยจะมีการรวบรวมรายงานผลการปฏิบัติงานทุก 3 เดือนเพื่อรายงานให้คณะรัฐมนตรีรับทราบผลการดำเนินการของทุกหน่วยงาน ในภารกิจชี้แจงประเด็นต่างๆ นายวิษณุ กล่าวว่า ระบบ ID IA IR หรือระบบการชี้แจงและแก้ข่าวให้ประชาชนได้รับทราบอย่างรวดเร็วนั้นเป็นเรื่องสำคัญ รัฐบาลทั่วโลกก็ทำเรื่องนี้ เราทำมาตั้งแต่ปี 2560 ถือว่าเป็นตัวชี้วัดของหน่วยงานราชการว่าสังคมกำลังสงสัยเรื่องใด ให้เร่งทำความเข้าใจโดยเร็ว เมื่อชี้แจง สื่อมวลชนก็ขยายผลต่อไป พอผ่านมา 3 ปี ก็ไม่เป็นตัวชี้วัด พอไม่มีแรงจูงใจก็เริ่มหย่อนยาน จึงฟื้นมันขึ้นมาใหม่ แม้ไม่ใช่ตัวชี้วัด แต่จะมีการสรุปรายงานส่งคณะรัฐมนตรี คือบอกผู้บังคับบัญชาเลยว่าทำงานชี้แจงดีหรือไม่อย่างไร ให้กวดขันกันเองซึ่งบางอย่างรู้ช้าไป ประชาชนก็เสียหาย มีปัญหาต่อการดำรงชีวิต หรือ ตกเป็นเหยื่อข่าวปลอม จึงต้องทำงานแข่งกับเวลา และต้องถูกต้อง จึงเกิดเป็นการประชุมในวันนี้“มันไม่ใช่เรื่องที่ทำให้เกิดความพึงพอใจแก่รัฐบาล แต่เป็นงานที่จะทำให้เกิดความพึงพอใจแก่ประชาชน ประโยชน์โภชผลทั้งหมดจะตกอยู่ที่ประชาชนเพื่อนร่วมชาติของเรา ที่จะได้รับการแจ้งข่าวอย่างรวดเร็ว ทันเวลา และเป็นข่าวที่จริง” นายวิษณุกล่าวทิ้งท้ายด้านนายอนุชา บูรพชัยศรี โฆษกรัฐบาลกล่าวว่า รัฐบาลให้ความสำคัญกับการประชาสัมพันธ์ ไม่ใช่แค่ข้อเท็จจริง แต่ต้องทันเหตุการณ์ ชี้แจงข่าวลวง ข่าวปลอมต่างๆ ซึ่งเกิดมาก่อนศูนย์ต่อต้านข่าวปลอม แต่ก็ทำงานคู่ขนานกันไป เป็นเรื่องสำคัญที่รัฐบาลจะต้องมีเครื่องมือชี้แจงข้อเท็จจริง ระบบนี้เป็นเพียงส่วนหนึ่งในการช่วยชี้แจงข้อเท็จจริง และทีมงานโฆษกรัฐบาลก็จะช่วยนำไปขยายผลต่อไปได้ด้วย